Anni Svanholt (SF), 1999-04-15:
Jeg vil gerne på SF's vegne sige tak for debatten her i dag, selv om vi jo nok må sige, at den i nogen grad ligner tidligere debatter om dette emne.
Og der er i og for sig ikke løftet mange slør for, hvilke overvejelser regeringen har gjort sig med hensyn til de kommende forhandlinger.
Det kunne i hvert fald være meget interessant at få at vide i dag, om man agter uændret at køre videre med den ene procent eller der i den anledning skal være straffeaktioner over for kommunerne, hvis de foretager overskridelser. Vi må jo sige, at der i og for sig ikke har været lyst til at vise os, hvordan man helt konkret kan sikre økonomisk rum til at forbedre velfærden i kommunerne.
Og vi må da også konstatere i dag, at der jo er meget lang afstand mellem de oplevelser, som de gamle og børnefamilierne rundt omkring i kommunerne har, og de løfter, der er blevet givet. Én ting er det i hvert fald nødvendigt at spørge om her i dag, og det spørgsmål vil jeg gerne stille til finansministeren og indenrigsministeren: Hvordan vil man konkret stille sig til brugerbetaling? For SF's bekymring er, at når det næste års budget skal laves under de stramme økonomiske vilkår, så indebærer det, at kommunerne begynder at blive meget kreative, og så skruer de op for brugerbetaling, eller også ser vi, at Brixtofte-metoder tages i anvendelse, altså at kommunerne begynder at sælge ud af deres bygninger og personale osv., med den konsekvens, at det også giver problemer med at overholde den samlede økonomiske ramme.
Vi ved jo allerede for 1999, at det indebærer en overskridelse på ca. 0,25 pct.
Hvis der er flere kommuner, der vil benytte sig af Brixtofte-metoderne - som jeg ellers har forstået at regeringen tager skarpt afstand fra, og det er vi meget tilfredse med i SF - indebærer det så, at kommunerne skal straffes, at man vil komme efter de kommuner, der benytter sig af de metoder?
Jeg synes, det ville være dejligt, hvis vi i dag kunne høre fra regeringen, at man vil tage afstand fra straffeaktioner, fordi der er nogle kommuner, der benytter sig af den slags metoder.
Men det ville også være dejligt, hvis vi i dag kunne høre fra regeringen, at man vil tage afstand fra at give los med hensyn til, at kommunerne bare kan benytte sig af brugerbetaling eller udliciteringer i meget stor stil.
Vi mener i SF, at regeringen faktisk ikke reelt ser i øjnene, hvad en så stram økonomisk aftale indebærer, nemlig at der er risiko for, at man tvinger kommunerne ud i noget, regeringen ellers plejer at tage afstand fra.
For det svar, som indenrigsministeren gav, vil jeg gerne give den samme kvittering, som hr. Villy Søvndal gav: at vi er glade for at høre om åbenheden over for de små kommuner og de kommuner, der har særlige problemer.
Det vil jeg gerne understrege her.
Men vi kan ikke anerkende det, som indenrigsministeren siger om de lovbrud, der var tale om, bl.a. i Skive kommune, da man tog hjemmehjælpen fra nogle ældre: at det bare var noget rent administrativt, og at det kunne man rette op på.
sådan er vilkårene jo i kommunerne.
Det er sagens kerne.
Afslutningsvis vil jeg gerne sige tak til det parti, der støtter SF's og Enhedslistens forslag til vedtagelse, og jeg skal samtidig tilkendegive, at vi vil undlade at stemme til Fremskridtspartiets forslag til vedtagelse.